**Gulács Község Önkormányzata Képviselő-testületének**

**17/2016.(XI. 24.) önkormányzati rendelete**

**A szociális rászorultságtól függő pénzbeli és természetbeni települési támogatásokról szóló 3/2015. (III.1.) önkormányzati rendelet módosításáról**

Gulács Község Önkormányzata Képviselő-testülete a szociális rászorultságtól függő pénzbeli és természetbeni települési támogatásokról szóló 2/2015. (III.1.) számú önkormányzati rendeletét a szociális igazgatásról és szociális ellátásokról szóló 1993. évi III. törvény 10. § (1) bekezdésében, 132. § (4) bekezdés g) pontjában, valamint a gyermekek védelméről és a gyámügyi igazgatásról szóló 1997. évi XXXI. törvény 18. (2) bekezdésében kapott felhatalmazás alapján, meghatározott feladatkörében eljárva a következőket rendeli el:

**1. §** A Rendelet 3. § 5. és 6. pontjai az alábbiak szerint módosulnak:

5. Pénzbeli ellátások: lakhatási támogatás,  gyógyszertámogatás, temetési támogatás, ***o Bursa Hungarica Felsőoktatási Önkormányzati Ösztöndíj támogatás***

6. Természetbeni ellátás: köztemetés, ***tüzelőanyag támogatás, karácsonyi egyszeri támogatás***

**2. §** A Rendelet az alábbi alcímmel és 16/A § egészül ki:

**8/A. Bursa Hungarica Felsőoktatási Önkormányzati Ösztöndíj**

**támogatás**

**16/A.§ (1**) Képviselő-testület  Bursa Hungarica Felsőoktatási Önkormányzati Ösztöndíjpályázat keretében, az önkormányzat költségvetésének terhére ösztöndíj támogatásban részesíti az önkormányzat területén állandó bejelentett lakóhellyel rendelkező, hátrányos szociális helyzetű felsőoktatási intézményben tanuló hallgatókat, akik a pályázati kiírásban és e rendeletben foglalt feltételeknek megfelelnek.

(2) Az önkormányzat a pályázatok elbírálása során a pályázót az adott évi pályázati rendszer általános szerződési feltételként meghatározott minimális összeggel azonos vagy azt meghaladó mértékű támogatásban részesíti, vagy a pályázó támogatási igényét elutasítja.

 (3) Az önkormányzat a megítélt havi támogatás összegét a pályázati forduló teljes időtartamára garantálja, a megítélt összeget nem módosíthatja.

(4) A támogatás pénzügyi fedezetét az Önkormányzat a mindenkori éves költségvetésében biztosítja.

(5) Ösztöndíjban az a hallgató részesülhet:

a) aki a pályázatban előírt feltételeknek megfelel,

b) akinek a családjában az egy főre jutó jövedelem nem haladja meg a mindenkori

öregségi nyugdíj legkisebb összegének 300%-át ( 85.500.- Ft),

c) aki a Hivatalba a pályázatát határidőre benyújtotta, és a pályázat kötelező mellékleteit hiánytalanul csatolta.

**3. §** A Rendelet az alábbi alcímmel 17/A. §-al egészül ki:

**9/A. Karácsonyi egyszeri támogatás**

17/A. § A Képviselő-testület az életvitelszerűen Gulács községben lakó, és gulácsi állandó lakcímmel rendelkező lakosok részére december hónapban egyszeri természetbeni juttatásként élelmiszertámogatást nyújthat, melynek maximális megállapítható összege 5000,- Ft/fő

**4.§** A Rendelet az alábbi alcímmel és 17/B.§-al egészül ki:

**9/B. Tüzelőanyag támogatás**

17/B. § (1) A Képviselő-testület méltányossági alapon fűtésszezonban természetbeni tüzelőanyag támogatást állapíthat meg annak a szociálisan rászorult személynek, aki tartósan vagy átmenetileg kora, egészségi állapota vagy más szociális helyzete miatt tüzelőanyagról gondoskodni nem tud.

(2) A tüzelőanyag támogatás keretében évente legfeljebb 3 alkalommal egy köbméter tűzifa adható.

(3) A támogatás iránti kérelmet írásos formában kell benyújtani a polgármesterhez/ Képviselő-testülethez.

**5.§** E rendelet 2016. november 24. 15:00. napján lép hatályba és a kihirdetéssel egyidejűleg hatályát is veszti.

**Ujvári Judit Vassné Szűcs Róza**

**polgármester jegyző**